Melénala rawé alué Juani ilile uché jaré oká rió ꞌyuga boꞌné ꞌyuga járome.
ꞌLige Juánika uchéchigo siné etele Esusi alemi eyénachi ꞌlige anile alué Juani:
―¡ꞌWe aꞌlá eꞌnesi,
alué ju Onorúgame julálila ꞌpa rewigáchika pe napurigá bilé boꞌá neraga napu meꞌliboli ju napurigá alué ralámuli buinámala alé tabilé ꞌla bowechi eꞌyéname!
ꞌLiko napuꞌlige alué oká rió akisá alanichi Juani,
yati simíbale Esusi najátamia.
ꞌLiko Esusi,
napuꞌlige guꞌlía etele alué oká rió guwánaka eꞌyénigo,
ꞌlige rukele:
―¿Tachiri ꞌyaga eꞌyénili ꞌemi?
―anele.
ꞌLige alué oká rioka nejele:
―Mué benírame,
¿koche cheꞌlébame ju mué?
ꞌLiko Esúsika anele:
―Neꞌchí ꞌyuga simasi,
aꞌlige ꞌla machimela ꞌemi.
Pe beꞌá beꞌlí nile peꞌwera rainasa napuꞌlige nápale Esusi.
ꞌLige simíbale alué Esusi ꞌyuga,
ꞌlige ꞌla machile alemi cheꞌlébame níligo.
ꞌLige alé mochile alué ꞌyuga rukachégame rawé.
Ye oká rió,
Antresi anilime nile bilé,
napu Simoni Pegro bonila nile.
ꞌLige alué Antresi yati simile boꞌné baꞌchila ꞌyamia Simoni (Pegro) anilime,
ꞌlige rewisá anele:
―ꞌMa rewirú alué Mesíasi.
(Mesíasi aniáká pe Kristo aniame ju.)
ꞌLige ꞌmi oꞌturú Simoni boꞌné bonílate Antresi anilime alé napu asale Esusi.
ꞌLige Esúsika Simoni etesa,
regá anele:
―Mueka Simoni anilime ju Juani inolá.
Aꞌkinana rawé Sepasi anilime nímala mué.
(Sepasi aniáká pe Pegro aniame ju.
Alué okánika,
Sepasi ꞌlige Pegro,
pe rejté aniame ju.)
Melénala rawé Esusi simeli nílige Galilea anilichi ejiro,
ꞌlige simile,
ꞌlige alé Galilea anilichi najtépale Belipe anilime rió.
ꞌLige Esusi anele alué rió:
―Nabá.
Neꞌchí oyériwa.
Belípeka Betsáira anilichi riógichi bejtégame nile,
ꞌlige alué Antresi ꞌlige alué Pegro abiena alé Betsaira ejperégame nílechigó.
ꞌLige alué Belípeka Natanaeli najtépale,
ꞌlige anele:
―Moisesi osale ꞌwe ꞌya bilé rió nawamio,
napu Onorúgame julámili nílige,
ꞌlige abiénachigó alarigá osale alué ralámuli napu ruwime nílige napu anele Onorúgame,
jipe ꞌma eteru.
Pe Esusi ju napu Nasareta anilichi riógichi bejtégame ju,
napu José inolá nílige.
ꞌLige Natanaélika anele:
―Tabilé ꞌwesi iꞌté aꞌká ralámuli alé Nasareta anilichi.
ꞌLige Belípeka anele:
―Jeka simigá eꞌnewa,
ꞌliko ꞌla machiboa.
Napuꞌlige Esusi etesa alué Natanaeli sébachi napu Esusi asale,
Esúsika regá anele:
―Eꞌné,
aleka ená bilé israelita asíriga ꞌla,
tasiné ꞌyégiga raꞌíchame.
Natanaélika akele alanichi Esusi ꞌlige anile:
―¿Churigá machígó mué neꞌchí?
ꞌLige Esúsika nejele:
―Neka alé ꞌmi chunachi pachárale ilígichi eté ne mué abé bajchabé taꞌchó bailichi mué Belípete.
ꞌLige Natanaélika anele:
―Mué benírame,
mué ju Onorúgame Inolá.
Mué ju Waꞌlula ralámuli israelita nuleme.
ꞌLige Esúsika nejele:
―Neka ꞌla machigá ajtigéturu mué bilé chuná ilígichi pachárale ajtigó,
alekeri ꞌla nirá mué neꞌchí.
Abé iꞌlibeko rawé abéchigo ꞌla semátiri eꞌkarúgame etémala mué.
ꞌLige regá anele uchérapé:
―Neka ꞌla bijchiá anígurú.
Mueka etémili júkuru rewagá raꞌpachi,
ꞌlige abiena etémala mué alué santo ánjeli jímochi ꞌpari rewagachi,
ꞌlige abiena etémala mué alué santo ánjeli eꞌtigichi napu ajtí ne.
Neka bilé rió ju pe napurigá ꞌemi.
Ne ju rewagáchika nawágame napurigá rió neraga.